Q.Həsənquliyev. Çox sağ olun, cənab Sədr. Mən hesab edirəm ki, doğrudan da, bu qanunu qəbul etməklə hökumət vətəndaşların problemlərinin həll edilməsini qarşısına məqsəd qoyub. Bir çox problemlər həll olunacaq. İndiyə qədər dəfələrlə Milli Məclisdə məsələ qaldırılmışdı ki, Dövlət qəbul komissiyası tərəfindən qəbul olunmayan binanı qazla təchiz etmirlər. Vətəndaşlar 2–3 il, bəzən hətta bundan da çox müddət çox böyük çətinliklər içərisində yaşayırdılar. Elektrik enerjisindən istifadə edirdilər, bu da böyük məsrəflər deməkdir, ailənin büdcəsinə ciddi təsir edən amildir. Mən ümid edirəm ki, bu qanun qəbul olunandan sonra artıq Dövlət qəbul komissiyası tərəfindən qəbul olunmamış, insanlar yaşayan binalara qaz çəkilməsi üçün artıq heç bir hüquqi maneə qalmayacaqdır. Əksinə, qaz çəkilməlidir ki, sonradan bina Dövlət qəbul komissiyasına təqdim olunsun və qəbul edilsin. Mən bunu çox mütərəqqi bir addım hesab edirəm, minlərlə ailənin problemlərinin həllinə çox kömək edəcəkdir. Ona görə bunu alqışlayıram.